Dôvodová správa

A. Všeobecná časť:

   Návrh zákona, ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov predkladá minister spravodlivosti Slovenskej republiky ako iniciatívny návrh.  

Účelom predkladaného návrhu zákona je reagovať na zmeny, ktoré nastali po schválení zákona 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Z. z. Občiansky súdny poriadok v znení neskorších predpisov a zároveň sa riešia praktické problémy, ktoré vznikli pri obsadzovaní miesta riaditeľa Justičnej akadémie.

Predkladaný návrh zákona nezakladá zvýšenie nárokov na finančné prostriedky zo štátneho rozpočtu a zvýšené nároky na pracovné sily a organizačné zabezpečenie preto sa doložka finančných, ekonomických a environmentálnych vplyvov a vplyvov na zamestnanosť nevyhotovuje. 
 
	Návrh zákona  je v súlade s Ústavou Slovenskej republiky, ústavnými zákonmi, medzinárodnými zmluvami a inými medzinárodnými dokumentmi, ktorými je Slovenská republiky viazaná. 

DOLOŽKA  ZLUČITEĽNOSTI
návrhu zákona
s právom Európskych spoločenstiev a právom Európskej únie

1.	Navrhovateľ zákona :  vláda Slovenskej republiky

2.	Názov návrhu zákona :  zákon zmene a doplnení zákona č. 548/2003 Z. z. o Justičnej akadémii a o zmene a doplnení niektorých zákonov

3.	Záväzky Slovenskej republiky vo vzťahu k Európskym spoločenstvám a Európskej únii :

a)	návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communataire, odporúčané v Partnerstve pre vstup, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie (Biela kniha), screeningu, medzi prioritné úlohy vlády Slovenskej republiky, patrí medzi úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003 na mesiac september, 
 
b)	nevyplývajú zo schválenej negociačnej pozície Slovenskej republiky ku kapitole  č.   5 č. 24

4.	Problematika návrhu právneho predpisu :
a)	
b)	nie je upravená v práve Európskych spoločenstiev,
c)	
d)	nie je upravená v práve Európskej únie,

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie :
Vzhľadom na vnútroštátny charakter upravovanej problematiky je posudzovanie súladu návrhu zákona s právom Európskych spoločenstiev a Európskej únie bezpredmetné.

6.	Gestor  (spolupracujúce rezorty) : 
Ministerstvo spravodlivosti Slovenskej republiky

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie :

Pri vypracúvaní návrhu zákona nebola účasť experta .

B. Osobitná časť:

K čl. I

K bodu 1:

 Vzhľadom na to, že Národná rada Slovenskej republiky schválila návrh zákona o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov a rozhodla, že Krajský súd v Trnave bude naďalej pôsobiť a z toho dôvodu sa neuvolnia priestory tohto súdu, tak ako bolo predkladané pri schvaľovaní zákona č. 548/2003 Z. z. o Justičnej akadémii  a o zmene a doplnení niektorých zákonov, predkladateľ navrhuje, aby sídlo Justičnej akadémie bolo presunuté do priestorov zrušeného Okresného súdu v Pezinku.

K bodom 2 a 3:

Návrh novely zákona o Justičnej akadémii  umožňuje, aby funkciu riaditeľa Justičnej akadémie vykonával nielen sudca alebo prokurátor, ale aj  kandidát vedecky alebo pedagogicky činný v odbore právo hlavne z praktických dôvodov. Justičná akadémia je svojou podstatou zameraná na vzdelávanie a kandidát, ktorý má skúsenosti v tejto oblasti môže pozitívne ovplyvniť jej chod.  V navrhovanom znení sa tiež skracuje dĺžka výkonu funkcie sudcu alebo prokurátora stanovená zákonom pre kandidáta , ktorý má záujem pracovať ako riaditeľ Justičnej akadémie z 15 rokov na 10 rokov. Predkladateľ považuje prokurátora alebo sudcu, ktorý vykonáva svoju funkciu 10 rokov za dostatočne schopného na výkon úloh súvisiacich s touto riadiacou funkciou z praktického i odborného hľadiska.
V prípade neprítomnosti, alebo na základe poverenia bude riaditeľa zastupovať zástupca riaditeľa, ktorý musí spĺňať podmienky vymenovania za riaditeľa a  vykonávať povolanie sudcu alebo prokurátora najmenej 10 rokov, alebo byť  vedecky alebo pedagogicky činný v právnickom povolaní najmenej desať rokov.

K bodu 4:

Zmena tohto ustanovenia má spresňujúci charakter a reaguje na praktickú aplikáciu zákona.  

K bodu 5: 

Pri plnení úloh akadémie  môže  nastať situácia, že bude potrebné, aby riaditeľa Justičnej akadémie zastupoval niektorý  z členov rady, preto predkladateľ navrhol doplniť text zákona o ustanovenie umožňujúce takéto zastúpenie.

K bodu 6:
Riaditeľ akadémie, ktorý nebude z radov sudcov alebo prokurátorov, bude odmeňovaný podľa zákona č. 312/2001 Z. z. o štátnej službe,  a  na základe tohto zákona mu bude priznaný aj osobitný príplatok.  

K Čl. II

Vzhľadom na predpokladanú dĺžku legislatívneho procesu a potrebnú dĺžku legisvakancie sa navrhuje, aby zákon nadobudol účinnosť  1. decembra 2004.